Na osnovu člana 5 stav 4c i stav 11 a Zakona o životnoj sredini (“Službeni list Crne Gore”, br. 052/16 od 09.08.2016.), člana 27 tačka 8 Zakona o lokalnoj samoupravi (Službeni list Crne Gore”, broj 02/18, 34/19) i člana 24 tačka 8 Statuta Glavnog grada (Službeni list Crne Gore-opštinski propisi“ broj 08/19) gradonačelnik Glavnog grada – Podgorica objavljuje

**JAVNI POZIV**

**ZA SUBVENCIONIRANJE ČETVRTOG CIKLUSA KUPOVINE BICIKALA I TROTINETA**

***“Podgorica na dva točka”***

**1. PREDMET JAVNOG POZIVA**

 Predmet ovog javnog poziva je prikupljanje prijava za dodjelu sredstava iz Budžeta Glavnog grada Podgorica za subvencioniranje kupovine bicikala i električnih trotineta za 2021. godinu.

Cilj dodjele sredstava je motivisanje građana Podgorice da više koriste bicikla i trotinete kao alternativni vid prevoza i, u krajnjem, zaštita životne sredine.

**2. VRSTA I VISINA SUBVENCIJE**

 Glavni grad je Budžetom za 2021. godinu za **četvrti ciklus predvidio 20.000 eura** (ukupan budžet za ove namjene za 2021. godinu je 50.000 eura) kojima će građanima subvencionirati kupovinu bicikala u visini od 50 % cijene, a najviše iznosa do 100 eura i kupovinu trotineta u visini od 50% cijene, a najviše do iznosa od 200 eura.

**3. USLOVI ZA PRIJAVU NA JAVNI POZIV**

 Pravo na dodjelu subvencije kroz program “Podgorica na dva točka” imaju prvih 150 građana/ki Podgorice koji ispunjavaju sljedeće uslove:

- mjesto prebivališta im je na teritoriji Glavnog grada – Podgorice;

- da je jedini član porodice koji je aplicirao za subvenciju;

- da nije korisnik subvencije iz prethodnog ciklusa dodjele iste.

**4. SADRŽAJ PRIJAVE NA JAVNI POZIV**

 **Obavezni dio prijave su:**

1. Obrazac – Zahtjev za dodjelu subvencije (Prilog 1.)

2. Kopija lične karte;

3. Ponuda iz prodavnice bicikala i trotineta u vidu predračuna sa preciziranom specifikacijom;

4. Potvrdu o prebivalištu, budući za subvenciju mogu aplicirati samo stanovnici Glavnog grada (izdaje je MUP Crne Gore);

5. Uvjerenje o kućnoj zajednici, jer je ideja da iz jedne porodice samo jedno lice može biti korisnik subvencije (izdaje ga Sekretarijat za lokalnu samoupravu Glavnog grada).

**5. NAČIN PRIJAVE**

 Prijava na Javni poziv mora sadržavati svu dokumentaciju koja je navedena u tački 4. ovog poziva.

 Sva pitanja u vezi s Javnim pozivom mogu se tokom trajanja Javnog poziva postaviti putem e-maila na adrese: ivona.medjedovic@podgorica.me, mirosalv.boljevic@podgorica.me i isidora.lakic@podgorica.me, kao i pozivom na brojeve 020/665-065, 020/665-083 i 020/665-048.

**6. ROK I MJESTO PODNOŠENJA PRIJAVE**

 Rok za podnošenje prijave je 15 dana od dana objave ovog Javnog poziva na web preezentaciji Glavnog grada [www.podgorica.me](http://www.podgorica.me) i u jednom štampanom mediju, **zaključno sa 25. martom 2021. godine.**

 Prijavu na javni poziv treba dostaviti u zatvorenoj koverti sa naznakom:

**NE OTVARAJ – PRIJAVA ZA DODJELU SUBVENCIJE GLAVNOG GRADA-PODGORICA ZA KUPOVINU BICIKALA I TROTINETA ZA 2021. GODINU (Program „Podgorica na dva točka“)**

na adresu:

**GLAVNI GRAD – PODGORICA**

**SLUŽBA GRADONAČELNIKA**

**Ulica Njegoševa, broj 20**

**81000 Podgorica**

Prijave na Javni poziv treba dostaviti preporučenom pošiljkom na gornju adresu ili lično, u arhivu Gradske uprave, Ulica Njegoševa, broj 20, prizemlje (ulaz sa Trga Nezavisnosti).

**7. PRIJAVE KOJE SE NEĆE RAZMATRATI**

 **Neće biti uzeta u razmatranje prijava na javni poziv koja:**

- ne zadovoljava uslove za prijavu na Javni poziv;

- ne sadrži svu neophodnu dokumentaciju;

- nije dostavljena na način koji je određen javnim pozivom;

- nije podnešena u roku koji je definisan Javnim pozivom;

- podnijeta od strane dobitnika prvog ciklusa subvencije po Javnom pozivima iz 2020. godine.

**8. ODABIR KORISNIKA**

 Komisija za dodjelu subvencija građanima ocjenjivaće sve pristigle zahtjeve, i utvrđuje Listu od 150 prvih građana/ki čija prijava je ispravna.

 Gradonačelnik Glavnog grada-Podgorica, na osnovu liste sačinjene od strane Komisije, donosi Zaključak o odabiru korisnika subvencije.

**9. ROK I NAČIN OBJAVE REZULTATA**

 Rezultati Javnog poziva biće objavljeni na zvaničnoj prezentaciji Glavnog grada [www.podgorica.me](http://www.podgorica.me) u roku od 5 (pet) dana od dana donošenja zaključka o izboru.

**10. PRAVO PRIGOVORA**

 Građanin koji je učestvovao u Javnom pozivu za dodjelu subvencija može podnijeti prigovor na zaključak o izboru korisnika subvencije.

 Prigovor se podnosi gradonačelniku Glavnog grada preko Službe gradonačelnika u roku od 5 (pet) dana od dana objave Liste ispravnih prijava. O prigovoru odlučuje gradonačelnik Glavnog grada.

**11. POTPISIVANJE UGOVORA**

 Građani kojima se odobri subvencija sklapaju s Glavnim gradom ugovor o dodjeli sredstava, kojim će se regulisati međusobna prava i obaveze korisnika subvencije Glavnog grada, čiji je sastavni dio klauzula o evaluaciji, budući da će pola godine nakon realizacije projekta Glavni grad započeti evaluaciju projekta kako bi ispitao opravdanost njegovog nastavka (u skladu sa tim, neophodno je da lica dostave kontakt telefon i adresu stanovanja).

Nakon kupovine korisnik subvencije dostavlja fakturu sa pečatom i potpisom ovlašćenog lica, kao i fiskalni račun od obavljene kupovine, zatim svoj broj žiro računa na koji će u roku od 15 (petnaest) dana od dana potpisivanja ugovora biti uplaćen iznos subvencije.

Kako bismo naše korisnike zaštitili od eventualne zloupotrebe i učinili sve da projekat zaživi na pravi način, neophodno je sastaviti registar serijskih brojeva subvencioniranih bicikala koji će biti dostavljen Upravi policije da bi prilikom eventualnog otuđivanja pripadnici Uprave mogli blagovremeno reagovati i isti pronaći.